**LUMINA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LUMINĂ

Lumină dintre cer şi ape,

Te ştiu, te văd, te simt aproape

Şi-mi cade somnul de pe pleoape,

Lumină dintre cer şi ape,

Ochii tăi dragi mă ard cumplit.

Oare-am iubit sau n-am iubit

Până să nu te fi-ntalnit.

Ochii tăi dragi mă ard cumplit.

Tu eşti un vis nespus de blând.

Te-ascund în fiecare gând

Şi sting luceferii pe rând.

Tu eşti un vis nespus de blând,

Dorul imens, nepotolit,

Atât de greu l-am dobândit

Şi vreau să-l port necontenit.

Dorul imens, nepotolit,

Îl port în mine fremătând.

Mă sting în palma ta ningând,

Buzele tale sărutând,

Te port în mine, fremătând.

Lumină dintre cer şi ape,

Ochii tăi dragi, mă ard cumplit.

Tu eşti un vis nespus de blând,

Dorul imens, nepotolit,

Te port în mine, fremătând,

Lumină dintre cer şi ape.